OzLabs/hebrew-wiki-articles huggingface dataset:
עמק מוניומנט

גבעת כפפת האגרוף המערבית, עמק מוניומנט. מבט צפונה מזרחה מאריזונה לעבר יוטה
עמוד הטוטם
מוניומנט ואלי (באנגלית: Monument Valley – "עמק המונומנטים"; בשפת הנאוואחו: Tsé Bii' Ndzisgaii – "עמק הסלעים") הוא אזור ברמת קולורדו בגבול הדרומי של מדינת יוטה עם צפון מדינת אריזונה בארצות הברית, בסמוך למפגש הגבולות בין ארבע מדינות המכונה ארבע הפינות. העמק מתאפיין במקבץ של גבעות בודדות המסתיימות בצוקים זקופים בנויים אבן חול המסתיימים בפסגה שטוחה קטנה בשטחה. צורת נוף זו, הקטנה מהר שולחן, קרויה הר כפתור, ובאנגלית "ביוט" (Butte), ומגיעה עד לגובה של מעל ל-300 מטרים מעל לקרקעית העמק. העמק שוכן בשטחי אומת נאוואחו, השמורה של שבט הנאוואחו. ההגעה לעמק אפשרית דרך הכביש המהיר מס' 163 שחוצה את יוטה ואריזונה.

הגבעות השונות קיבלו כינויים בהתאם לצורתם. שתי גבעות סמוכות שצורתם דומה: חלק עבה שאליו צמוד עמוד קיבלו את הכינוי "כפפת אגרוף", וההפרדה ביניהן היא לפי מיקומן: הגבעה המערבית והגבעה המזרחית. שלושה עמודים נישאים קיבלו את הכינוי "שלוש האחיות", סלע שמצד אחד נראה כמו פיל בעל חדק מכונה "הפיל". ועמוד צר וארוך בגובה של 120 מטרים מכונה "הטוטם" והוא קדוש לבני שבט הנאוואחו.

==גאולוגיה==
האזור הוא חלק מרמת קולורדו. קרקעית העמק בנויה מאבן טין, חלק מתצורת קטלר (Cutler Formation), או חול שנוצר מבליה של אבן הטין והושקע על ידי הנהרות המתפתלים שחצבו את העמק. מקורו של הצבע האדום הססגוני של הסלעים בתחמוצות ברזל שנחשפו בבלייה של סלעי אבן טין. מקור הצבע הכחול-אפור של הסלעים הכהים יותר בעמק בתחמוצות המנגן.

הגבעות מרובדות באופן ברור לשלוש שכבות עיקריות. השכבה התחתונה עשויה פצלים מהסוג המכונה "סלע האורגן" (Organ Rock), האמצעית עשויה אבן חול מהסוג המכונה "דה שאי" (de Chelly) והשכבה העליונה היא פצלים מתצורת מואנקופי (Moenkopi Formation). השכבה העליונה מכוסה בשכבה דקה של אבן טין מפרט קונגלומרט שינארמפ (Shinarump Member), חלק מתצורת צ'ינלה שנוצרה בטריאס עליון.

בין 1948 ל-1967 כרו בעמק אורניום. בצר המתכת מפוזר באזורים שונים של אבן הטין מפרט שינארמפ בחלק הדרומי של העמק. בחלק מהמרבצים כרו גם ונדיום ונחושת.

==אזכורים בתרבות==
נוף העמק שולב בסרטי קולנוע, סדרות טלוויזיה, משחקי מחשב רבים, כמו גם בסרטי פרסומת. כך למשל נערכו בעמק כמה מצילומי הפרסומת לאיש המרלבורו. בין הסרטים הבולטים: מרכבת הדואר (1939) והיא ענדה סרט צהוב (1949) עם ג'ון וויין וקלמנטיין יקירתי עם הנרי פונדה (1946), שניהם בבימויו של ג'ון פורד (פורד ווויין זכו שמקומות בעמק קרויים על שמם); 2001: אודיסיאה בחלל (העמק מופיע לאחר שדייב באומן עובר בשער הכוכב); חיסול בפסגה (The Eiger Sanction), סרטו של קלינט איסטווד מ-1975, שבמהלך הסרטתו בוצע טיפוס על הגבעה המכונה "עמוד הטוטם" תמורת תשלום למנהיגי הנאוואחו, מהלך שעורר מחולקת עזה בקרב הנאוואחו, ומאז נאסר הטיפוס עליה; בחזרה לעתיד 3 שקטעי המערבון שבו צולמו בעמק; תלמה ולואיז; פורסט גאמפ; ומשימה בלתי אפשרית 2. בין סדרות הטלוויזיה: זאב מעופף ומקגייוור. בין משחקי המחשב: Grand Theft Auto: San Andreas ו-Red Dead Redemption.

== קישורים חיצוניים ==

* [https://web.archive.org/web/20060104032756/http://www.navajonationparks.org/htm/monumentvalley.htm האתר הרשמי של הפארק]

==הערות שוליים==

מוניומנט
קטגוריה:יוטה: גאוגרפיה
קטגוריה:אריזונה: גאוגרפיה
קטגוריה:רמת קולורדו
סירה קוצנית

סירה קוצנית (שם מדעי: Sarcopoterium spinosum) היא בן שיח רב שנתי, מין יחיד בסוגו ממשפחת הורדים.

== מאפיינים ==
גובהה עד כ-40 ס"מ וענפיה קוצניים וצפופים, ומעוצבים בצורת חצי כדור הצמוד לקרקע. בסתיו מלבלבים ענפים ירוקים מחיקי הקוצים החומים, הם מסתעפים לשני פיצולים, ולקראת הקיץ הופכים לקוצים ומתעצים.

הפריחה מתרחשת בין פברואר לאפריל והתפרחת דמוית שיבולת וצבע הפרחים ירקרק. הפרי הוא בית גלעין כדורי ספוגי, צבעו לבן עד אדום, ולעת ההבשלה הוא הופך חום, ניתק מהשיח ומתגלגל ברוח. הסירה גדלה על אדמת טרה רוסה, חמרה וכורכר. הסירה זקוקה למנות אור גדולות, ולכן אינה צומחת בחורשים, ומהווה מרכיב עיקרי בבתה בחבל הים תיכוני, בספר המדבר ובערוצי נחלים בנגב ובמדבר יהודה. נוכחות צמחי שיבולת שועל בוגרים מעכבת התפתחותם של נבטי סירה קוצנית כך שתנאים מיטביים להתפתחות שיבולת שועל (קרקע עמוקה עשורה במינרלים) מונעים צמיחת סירה קוצנית באותו שטח<ref></ref>.

== במסורת ==
על פי החוקרים הסירה היא ה'סירים' המוזכרים בהרבה מקומות בתנ"ך:
<center>
"וְעָלְתָה אַרְמְנֹתֶיהָ סִירִים קִמּוֹשׂ וָחוֹחַ בְּמִבְצָרֶיהָ וְהָיְתָה נְוֵה תַנִּים חָצִיר לִבְנוֹת יַעֲנָה."<ref></ref>

"כִּי עַד סִירִים סְבֻכִים וּכְסָבְאָם סְבוּאִים אֻכְּלוּ כְּקַשׁ יָבֵשׁ מָלֵא."<ref></ref>

"כִּי כְקוֹל הַסִּירִים תַּחַת הַסִּיר כֵּן שְׂחֹק הַכְּסִיל וְגַם זֶה הָבֶל."<ref></ref>
</center>
כלומר הסירה נחשבת במקרא כסמל לעזובה ולחורבן, ואכן היא צומחת במקומות ריקים, בדרך כלל בשלבים הראשונים בטור הסוקצסיוני.

בעבר היו משתמשים בסירה להסקה, פרופ' מרדכי כסלו מוסיף כי השימוש המופרז בצמח להסקה החל בתקופת המרד הגדול, כריתת-יתר וצמצום כמות עצי החורש הביאו את הכוחות הרומיים הצרים באזור ירושלים לעשות שימוש בשיח זה כתחליף. בסירה השתמשו גם לייצור מטאטאים ולשתילה בבורות שיקוע בפתחי בורות לעצירת לכלוך היורד עם המים. הסירה הקוצנית גם שימשה לבנייה של קמרונות חבית וכיפות בבנייה הערבית הורנקולרית של ארץ ישראל.

הבדואים היו משתמשים בשורשים כתרופה לסוכרת.

אבו אל-עבאס א-נבאתי, רופא ועשבונאי אנדלוסי, ערך מסע בארץ ישראל בתקופה האיובית, ותיעד בספרו את השימוש בענפי הסירה הקוצנית בירושלים וסביבותיה לצורך טאטוא הדרכים. השימוש בשיח זה להתקנת מטאטא רווח מאוד עד לפני כמה שנים בערים ערביות, ואף כיום ניתן לראות בחברון מטאטא זה בשימוש חלק ממטאטאי הרחובות.
חיילי צה"ל נוהגים להשתמש בסירה הקוצנית כמצע למיטה בשטח.

סירה קוצנית היא אלרגנית לפי הספרות הבוטנית.

<gallery>
תמונה:Sarcopoterium spinosum1.JPG|
תמונה:Sarcopoterium spinosum2.JPG|
תמונה:Sarcopoterium spinosum4.JPG|
תמונה:Sarcopoterium spinosum5.JPG|
</gallery>

==קישורים חיצוניים==

==הערות שוליים==

קטגוריה:צמחים שתוארו ב-1846
קטגוריה:טקסונים שתוארו בידי אדואר ספאש
קטגוריה:ארץ ישראל: שיחים
קטגוריה:ורדיים
קטגוריה:ארץ ישראל: ורדיים
קטגוריה:צמחים יחידים בסוגם
קטגוריה:ארץ ישראל: צמחים אלרגניים
קטגוריה:צמחי המקרא
אמיר חדד

אמיר חדד (נולד ב-17 בפברואר 1978 ברמלה) הוא טניסאי ישראלי ואלוף ישראל לגברים בשנים 2000, 2001 ו-2004.

== קריירה ==
בשנת 2003 התפרסם חדד כאשר נרשם לטורניר הזוגות באליפות וימבלדון כבן זוגו של הפקיסטני עיסאם אל-חאק קוריישי. שיתוף הפעולה יוצא הדופן זכה לברכת המארגנים שהעניקו לשניים כרטיס חופשי לטורניר. חדד וקוריישי רשמו הצלחה בלתי צפויה כשעלו עד הסיבוב השלישי.

בשנת 2009 שיחק חדד עם נבחרת ישראל בבית העליון של גביע דייוויס, כאשר החליף את יוני ארליך הפצוע במשחק הזוגות של המפגש מול נבחרת שוודיה. לאחר אותו מפגש התפרסם חדד בהיותו שחקן כבד יחסית, ואף דורג במקום החמישי במצעד הספורטאים השמנים של העיתון "מארקה". חדד העיד כי הוא מודע לבעיות המשקל שלו ומתייחס אליהם בעליצות. 

בשנת 2010 הודיע חדד על פרישה מטניס, משחק הפרישה שלו היה באליפות ישראל הפתוחה במשחק זוגות בו הוא שיחק ביחד עם סטפן קיובק ובו הגיע עד לשלב חצי הגמר שבו הפסיד על חודה של נקודה 6:7, 7:6 ו-9:11 בסופר טיי ברייק, בסיום המשחק נערך לאמיר טקס בהשתתפות כל שחקני נבחרת גביע דייוויס של ישראל.

==התקדמות בטורנירי גראנד סלאם==
{| class="wikitable"
|-
! טורניר !! 1999 !! 2002 !! 2003
|-
| אליפות צרפת הפתוחה
| align="center";"|
| align="center";"|סיבוב 2 (יחידים)
| align="center";"|
|-
| אליפות וימבלדון
| align="center";"|סיבוב 2 (זוגות)
| align="center";"|סיבוב 4 (זוגות)
| align="center";"|סיבוב 2 (זוגות)
|-
| אליפות ארצות הברית הפתוחה
| align="center";"|
| align="center";"|סיבוב 3 (זוגות מעורבים)
| align="center";"|
|}

== הופעות בגביע דייוויס ==

חדד ייצג את ישראל בגביע דייוויס 5 פעמים ביחידים:
1998, 1999, 2001, 2002, 2009. 
מאזנו של חדד בגביע דייוויס הוא 5-7 ( 3-5 ביחידים, 2-2 בזוגות).

==קישורים חיצוניים==

* 
* אלמוג שריד ,[http://www.nrg.co.il/online/3/ART2/091/450.html?hp=3&cat=631 ראיון פרידה] באתר nrg.

קטגוריה:אלופי ישראל בטניס
קטגוריה:לוד: ספורטאים
קטגוריה:ישראלים שנולדו ב-1978
ספר חרדים

ספר חרדים הוא ספר הלכתי, שחיבר רבי אלעזר אזכרי בצפת במאה ה-16. הספר מונה את תרי"ג המצוות בחלוקה לפי האיברים שעל ידם מתקיימת המצווה. בסופו מופיעים פיוטים שונים שחיבר.

שמו של הספר "חרדים" ניתן לו על ידי מחברו, על שם היראה הגדולה והחרדה הנצרכים על פי דבריו לקיום המצוות. הספר הובא לדפוס לראשונה בוונציה בשנת 1601, לאחר מות מחברו.

==תוכן הספר==

הספר ממיין את המצוות לפי איברי הגוף השונים; מצוות התלויות בעיניים, באוזניים, בגפיים וכיוצא בזה, ועוסק בשורשיהן ובענפיהן של המצוות. עיסוק מיוחד יש במצוות התלויות בארץ. כמו כן, הספר מדגיש פעמים רבות את הפן הקבלי שבמצוות ומרבה לצטט את דברי הזוהר (בעיקר מתוך ה"רעיא מהימנא" שעוסק בתרי"ג מצוות) ומדברי רבותיו - מקובלי צפת.

בסוף הספר מופיעים מספר פיוטים אשר "ידיד נפש" הוא הידוע שבהם. הספר מהווה גם מקור ראשון לתעודות היסטוריות שונות, כמו למכתבו של הרמב"ם אחרי עלייתו לארץ ישראל. הכרעתו ההלכתית כי קדושת שביעית נוהגת בפירות נוכרים, עוררה עניין רב בספרות ההלכה. בספר מובאות רבות בשם "ספר המדות", אותו זיהה משה חלמיש עם הספר "אורחות צדיקים".

==מהדורות וספרים שהתחברו בעקבות הספר==

הספר נדפס לראשונה בוונציה בשנת 1601, ומאז נדפס בעשרות מהדורות.

במהלך הדורות חוברו קיצורים שונים של הספר והוא תורגם לשפות אחרות. רבי אברהם דנציג, מחבר הספר "חיי אדם", חיבר קיצור לספר חרדים, שנדפס בתוך ספרו "זכרו תורת משה". תרגום ליידיש יצא לאור תחת השם "תם וישר". 

ספרים אחרים התחברו על בסיס חלוקתו של ספר חרדים למצוות התלויות באיברים, ועליהם נמנים הספרים "זובח תודה" לרב מרדכי אצבאן, קושטא ה'תצ"ג; "ליקוטי יוסף" לרבי יוסף מזבורוב, למברג ה'תק"פ בערך; והספר "נר מצווה" לרב אהרון מאפטא, המלקט את דברי הבעל שם טוב על סדר ה"ספר חרדים", פיוטרקוב ה'תרע"א.

==תפוצתו של הספר==

בשל היותו מרכז את המצוות בצורה נוחה לעיון, התחבב הספר על המוני בית ישראל. בספר משנה ברורה נכתב, ש"עוד יש הרבה והרבה מצוות שלא הובאו בשולחן ערוך, ונמצאים בספרי מוני המצות הרמב"ם והסמ"ג והחינוך, וביותר בספר חרדים כי הוא קיבץ מכל הראשונים הקודמים לו בהמצות הנוהגות למעשה בזמן הזה, ונכון מאוד שילמוד אותם כל אדם ויהיה בקי בהן" (). בתולדותיו של החפץ חיים מסופר, שהחפץ חיים נהג למסור שיעור קבוע בספר חרדים.

==לקריאה נוספת==
* מרדכי פכטר, חייו ואישיותו של ר’ אלעזר אזכרי בראי יומנו המסטי וספר "חרדים", שלם ג (תשמא) עמ' 127–147.
* משה חלמיש, לשאלת זהותו של הספר "בית מדות" הנזכר בס’ חרדים וב"ראשית חכמה" קריית ספר מז (תשלב) עמ' 169–178.
* הרב נתן דוד שפירא, הגהות המדפיסים בשיר "ידיד נפש", "תורה שבעל פה" מא, עמ' קיד.

==קישורים חיצוניים==
*
* [http://www.daat.ac.il/daat/mahshevt/kitsur/tohen.htm קיצור "ספר חרדים"] באתר "דעת"
* [http://www.daat.ac.il/daat/shmita/mekorot/hasidim.htm פרקים נג-נה של ספר חרדים] באתר "דעת"
* [http://www.hebrewbooks.org/45039 "ספר חרדים"] ב-HebrewBooks.org
* 

== הערות שוליים ==

קטגוריה:ספרי מצוות
קטגוריה:ספרי מוסר
קטגוריה:ספרי המאה ה-16
כארס מלינדוס

כארס מלינדוס (ביוונית עתיקה: Χάρης ὁ Λίνδιος) היה פסל יווני מהעיר לינדוס שבאי רודוס, תלמידו של ליסיפוס. כארס בנה עבור תושבי רודוס את הקולוסוס מרודוס, פסל ברונזה ענק של אל השמש הליוס שנחשב לאחד משבעת פלאי תבל של העולם העתיק.

==קישורים חיצוניים==
* 

קטגוריה:קצרמר יוון העתיקה
קטגוריה:פסלים יוונים
קטגוריה:יוונים בתקופה ההלנית
קטגוריה:אישים שחיו במאה ה-3 לפנה"ס
דאודורו דה פונסקה

הגנרליסימו מנואל דאודורו דה פונסקה (בפורטוגזית: Manuel Deodoro da Fonseca; 5 באוגוסט 1827 – 23 באוגוסט 1892), הוא שהדיח את פדרו השני קיסר ברזיל והפך לנשיא הראשון של רפובליקת ברזיל.

== חייו ==
פונסקה נולד במדינת אלגואס בעיר אשר נושאת בימינו את שמו. הוא פיתח קריירה צבאית, ובמהלכה דיכא את מהומות פריירה (Revolta Praieira) בפרנמבוקו ב-1848, שהיו המקבילה הברזילאית למהפכות אביב העמים. הוא נלחם במלחמת ארגנטינה–ברזיל ובמלחמת הברית המשולשת (1864–1870), ובמהלכן הגיע לדרגת סרן. מאוחר יותר, ב-1884, הוא הועלה לדרגה הצבאית הפיקודית הגבוהה ביותר, פלדמרשל. אומץ ליבו, יכולתו הצבאית וסגנון מרשים הפכו אותו לאישיות בקנה מידה לאומי.

לימים, כאשר התמנה פונסקה למושל מדינת ריו גראנדה דו סול, משכילים רפובליקנים כמו בנז'מין קונסטן ורוי ברברוזה חיזרו אחריו, בחוגי הקפה של סאו פאולו. ב-1886, פונסקה הזהיר כי הממשלה האימפריאלית הורתה על מעצרם של רפובליקנים בולטים. לכן, פונסקה נסע לריו דה ז'ניירו, ושם עמד בראש פלג צבאי שתמך בחיסול העבדות. יוקרתו האישית העמידה אותו בראש ההפיכה הצבאית שהדיחה את הקיסר ב-15 בנובמבר 1889. הוא עמד בראש הממשלה הזמנית, וזו קראה לקונגרס העתיד להיבחר לנסח חוקה חדשה עבור איחוד המדינות של ברזיל. עם זאת, הוא נכנס במהרה לעימות עם המנהיגים הרפובליקניים האזרחיים.

בחירתו של פונסקה לנשיא על חודו של קול ב-26 בפברואר 1891 התרחשה במקביל ללחץ צבאי שהופעל על הקונגרס. מספר ימים אחרי כן הוא אמר את שבועת הנשיא בקוינטה דה בוסה ויסטה, הארמון המלכותי בריו דה ז'ניירו, וכיום המוזיאון הלאומי של ברזיל.

בעוכרה של ממשלת פונסקה עמדו יחסי האיבה בין הנשיא לבין סגנו, פלוריאנו פיישוטו. היא נתקלה באופוזיציה חזקה בקונגרס, שלקחה על עצמה לנסות ולהכשיל את פעולות הממשלה. בשל כך, הנשיא הרבה להשתמש בצווים נשיאותיים, מה שחיזק את התנגדות האופוזיציה, שהלכה והתאחדה סביב סגן הנשיא פיישוטו. אחד הצווים שעוררו התנגדות רבה, הוא הצו שהעניק לחברה פרטית את הזיכיון על נמל טורס, פעולה שהנחיתה מכה לקפיטליזם הלאומני. המתח בין הקואליציה לאופוזיציה הגיע לשיא כאשר פונסקו הודיע על פיזור הקונגרס, והכריז על מצב חירום לאומי ב-3 בנובמבר 1891. ההתנגדות גברה, ונבחרי העם שהתנגדו למהלך מצאו תמיכה בפקידים הבכירים של הצי הימי של ברזיל. ברזיל הייתה על סף מלחמת אזרחים, ולכן ב-23 בנובמבר 1891 פונסקה התפטר מתפקידו והעביר את משרת הנשיא לפלוריאנו פיישוטו.

דאודורו דה פונסקה מת בריו דה ז'ניירו ב-23 באוגוסט 1892.

==קישורים חיצוניים==

* 
* 

קטגוריה:נשיאי ברזיל
קטגוריה:מרשלים ברזילאים
קטגוריה:אישים שהונצחו בשטרות כסף ברזילאיים
קטגוריה:ברזילאים שנולדו ב-1827
קטגוריה:נפטרים ב-1892
אדריכלות בברזיל

האדריכלות בברזיל, כפי שהתפתחה במהלך מאות השנים מאז ראשית ההתיישבות, מושפעת מתרבויותיהן של הקבוצות האתניות השונות המרכיבות את העם הברזילאי וממגוון סגנונות אדריכליים המיובאים מחוץ לברזיל. האדריכלות הבנדיריסטית והבארוק של מינאס ז'ראיס (המכונה "הבארוק המיניירי") נחשבים על ידי מלומדים רבים כביטויים סגנוניים אירופאיים אשר קיבלו לבוש ושפה ברזילאיים. 

המונח "אדריכלות בנדיריסטית" מתייחס למבנים שנבנו באזור שהוא היום מדינת סאו פאולו על ידי משפחות של בנדיראנטס, בהשראה מסוימת של האסתטיקה של המנייריזם. הבארוק המניירי הוא סוג של בארוק (אף שרבים מחשיבים אותו כקרוב יותר לרוקוקו), והוא מיוצג בעיקר בכנסיות שתוכננו על ידי אלז'נדיניו.

על פי היסטוריונים שונים, האדריכלות הברזילאית הגיעה לשיא שכלולה עם התנועה המודרניסטית, ובאה לידי ביטוי בבנייתה של ברזיליה, על ידי לוסיו קוסטה ואוסקר נימאייר.

==אדריכלים ברזילאים ידועים==
*לוסיו קוסטה
*אוסקר נימאייר
*ז'ואאו בטיסטה וילה-נובה ארטיגאס
*פאולו מנדס דה רושה
*ז'יימה לרנר

==קישורים חיצוניים==

*
ברזיל
קטגוריה:ברזיל: תרבות
קטגוריה:ברזיל: מבנים
קטגוריה:אדריכלות לטינו-אמריקאית
סבילות

סבילות היא מצב המתפתח עקב שימוש ממושך בסמים או תרופות, אשר גורם לאדם להתרגל אליהם, להיות רגיש פחות לפעולתם ולהפסיק להיות מושפע מהם כפי שהושפע קודם לכן. 
במצב של סבילות לקיחה של אותה כמות של חומר לא גורמת לאותה השפעה כמו לקיחה קודמת של אותה הכמות. 
כתוצאה מכך מינון החומר שהשפיע קודם לכן, אין בו די, ויש צורך במינונים הולכים וגדלים כדי להשיג את ההשפעה המבוקשת.

==תהליך התפתחות הסבילות==
גוף האדם הוא מערכת ביולוגית מורכבת, אשר פועלת בהרמוניה ומווסתת את עצמה באופן אוטומטי. הומואסטזיס הוא מכניזם המעורב בתהליך הוויסות ותפקידו לשמור על שיווי המשקל של האורגניזם.

הסבילות היא הניסיון של הגוף לפצות על השפעה של חומר שגרם לשינוי במערכות שלו. רוב המערכות בגוף מווסתות כך שיישארו בערכים המיטביים שלהן. כאשר חומר מסוים גורם לשינויים ממושכים מנגנוני פיצוי מתחילים להפיק את התגובה ההפוכה בשאיפה לשמר את הערכים המיטביים ככל הניתן. תהליך זה מכונה הומאוסטזיס.

מנגנוני הפיצוי אשר יוצרים פעולה הפוכה מזו של החומר שכלפיו הגוף מפתח סבילות, הם אלו האחראיים לצורך להגביר את המינון של אותו החומר כדי לשמור על מידת ההשפעה המקורית שלו.

כאשר מופסקת נטילת החומר לאחר שהגוף פיתוח את מנגנוני הפיצוי שגרמו לסבילות, נראות תופעות הפוכות להשפעה של החומר. זאת משום שהיעדרו של החומר מפסיק את השפעתו בעוד שמנגנוני הפיצוי ממשיכים לפעול לבדם ללא התנגדות.
מסיבה זו התסמינים הנראים בעקבות גמילה משימוש בחומר מסוים הם למעשה ההשפעה ההפוכה של הפעולה של אותו החומר. מצב זה מכונה תסמונת נסיגה.

==השלכות==
הסתגלות מערכת העצבים לכל חומר שניתן באופן חוזר יכולה לפתח תלות גופנית בחומר זה או בחומרים דומים (תופעה המכונה סבילות צולבת). 

מחסור במינונים הדרושים כדי להשיג את ההשפעה המבוקשת גורמת לתסמונת נסיגה והפרעות גופניות ונפשיות כאשר מדובר בסמים ותרופות דומות, ואילו כאשר מדובר בתרופות שאינן ממכרות, אזי מאבדות הן את השפעתן התרפויטית או גורמות כחלק מ"תסמונת נסיגה" להתפתחות תסמינים קשים יותר מאלה שבגינם ניטלו התרופות מלכתחילה. בדרך כלל מהווה סבילות חלק מתלות גופנית והתחלה של התמכרות.

עם זאת, למרות שתלות גופנית יכולה להיות גורם בהתפתחות של התמכרות לחומר, תלות גופנית כשלעצמה אינה מספיקה כדי ליצור התמכרות. כמו כן, אין הכרח שתהיה תלות גופנית כדי שהתמכרות תתפתח. כלומר, בעוד שסבילות יכולה להוביל לתלות גופנית שהיא גורם סיכון להתמכרות, התלות הגופנית היא לא תנאי הכרחי או מספיק כי לפתח התמכרות.

==ראו גם==
* הביטואציה

==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:פרמקולוגיה
קטגוריה:מדעי הרוקחות
תלות גופנית

מצב של תלות הוא מצב פסיכולוגי או גופני המתפתח כאשר האדם הנוטל תרופות או סמים, אינו יכול להפסיק לעשות בהם שימוש או להפחית במינונים שלהם בלי שיסבול מתסמונת נסיגה. יש תרופות או סמים הגורמים בעקבות הפסקתם ובמקרים חריגים גם כאשר אין מגבירים ומעלים את המינונים שלהם, תסמונת נסיגה קשה במיוחד ולמעשה תסמונת של גמילה. 

התלות בסמים או תלות בתרופות בעלות השפעה דומה נחלקת לשני סוגים, תלות פיזית ותלות נפשית. התלות הפיזית מאופיינת בהפרעות גופניות קשות ואילו התלות הנפשית מאופיינת בדחף נפשי של צורך עז להמשיך וליטול את הסם כדי להימנע מאי-נוחות ובעיקר כדי להמשיך לחוות עונג, תחושת ההנאה ותחושת סיפוק שהוא שואב ממנה. מצב של תלות הופך מהר מאוד למצב של התמכרות, אם כי קשה להבחין ביניהם.
 
מצב של תלות בתרופות שאין להן השפעה נפשית, פחות שכיח, אם כי רווח למדי. אפשר לפתח תלות בתרסיסים נגד אלרגיה, טיפות לאף סתום ועוד, עד שאי אפשר להפסיק לעשות בהם שימוש מבלי שיתפתחו תופעות הקשות פי כמה מאלה שבגינן ניטלו התרופות מלכתחילה.

==ראו גם==
* התמכרות

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:התמכרות
קטגוריה:הפרעות נפשיות והתנהגותיות כתוצאה משימוש בחומרים פסיכואקטיביים
רוזלין טורק

רוזלין טורֶק (באנגלית: Rosalyn Tureck; 14 בדצמבר 1914 – 17 ביולי 2003) הייתה פסנתרנית ונגנית צ'מבלו אמריקאית ילידת שיקגו, אילינוי. שמה של טורק נקשר בעיקר למוזיקה של יוהאן סבסטיאן באך.

== קריירה ==
טורק למדה בבית הספר למוזיקה ג'וליארד, ואחד ממוריה בבית ספר זה היה ליאון תרמין. הופעת הבכורה שלה בקרנגי הול הייתה בנגינה על הטרמין, כלי נגינה אלקטרוני.

טורק לא הסתפקה בנגינת באך. הרפרטואר שלה הקיף יצירות משל לודוויג ואן בטהובן, יוהנס ברהמס ופרדריק שופן, כמו גם מלחינים מודרניים כגון דייוויד דיאמנד, לואיג'י דאלאפיקולה וויליאם שומאן דיאמנד שאב את ההשראה לכתיבת הסונאטה הראשונה לפסנתר מנגינתה של טורק.

תקופה מסוימת הלכה טורק בדרכה של ונדה לנדובסקה וביצעה את יצירות המקלדת של באך בצ'מבלו, אך בהמשך חזרה לפסנתר. היא הייתה חברת כבוד בסנט הילדה קולג', אוקספורד.

רוזלין טורק מתה בניו יורק בשנת 2003, בגיל 88.

==קישורים חיצוניים==

* [https://web.archive.org/web/20161008023912/http://www.tureckbach.com/home אתר Tureck Bach Research Institute] 
** [https://web.archive.org/web/20130122054650/http://tureckbach.com/biography/ ביוגרפיה] ומידע נוסף, באתר Tureck Bach Research Institute
* הארייט פיינברג, 
* [http://www.nypl.org/sites/default/files/archivalcollections/pdf/MusTureck.pdf Guide to the Rosalyn Tureck Papers, 1893-1980], באתר ספריית העיר ניו יורק 

<div class="mw-content-ltr">
* Brian Wise, [http://www.wnyc.org/story/71241-rosalyn-tureck-eminent-american-pianist-dies-at-88/ Rosalyn Tureck, Eminent American Pianist, Dies at 88], WNYC, July 18, 2003
* Allan Kozinn, [http://www.nytimes.com/2003/07/19/obituaries/19TURE.html Rosalyn Tureck, Pianist Specializing in Bach, Dies at 88], הניו יורק טיימס, July 19, 2003
* Jessica Duchen, [http://www.theguardian.com/news/2003/jul/19/guardianobituaries.artsobituaries Rosalyn Tureck: Fearsomely demanding keyboard player dedicated to the music of JS Bach], The Guardian, 19 July 2003
* 
* Chris Pasles, [http://articles.latimes.com/2003/jul/22/local/me-tureck22 Rosalyn Tureck, 88; Pianist Helped Create New Interest in Bach], The Los Angeles Times, July 22, 2003
</div>

קטגוריה:ערכים שבהם תבנית בריטניקה אינה מתאימה
קטגוריה:פסנתרניות אמריקאיות
קטגוריה:נגני צ'מבלו
קטגוריה:פסנתרנים יהודים
קטגוריה:מוזיקאיות יהודיות אמריקאיות
קטגוריה:מוזיקאים יהודים אמריקאים
קטגוריה:מבצעים בכלים אותנטיים
קטגוריה:בוגרות בית הספר ג'וליארד
קטגוריה:בוגרי בית הספר ג'וליארד
קטגוריה:סגל אוניברסיטת אוקספורד
קטגוריה:שיקגו: אישים
קטגוריה:אמריקאיות שנולדו ב-1914
קטגוריה:אמריקאים שנולדו ב-1914
קטגוריה:אמריקאיות שנפטרו ב-2003
קטגוריה:אמריקאים שנפטרו ב-2003
טומהוק (להקה)

טומהוק (Tomahawk) היא להקת הבי מטאל ניסיוני/רוק אלטרנטיבי אמריקאית.

==ביוגרפיה==
הלהקה הוקמה ב-2000 בידי מייק פאטון מפנטומאס (לשעבר במיסטר באנגל ופיית' נו מור) ודויין דניסון (לשעבר בהג'יזס ליזרד). דניסון צירף ללהקה את ג'ון סטנייר (לשעבר בהלמט) ופאטון את קווין רוטמניס ממלווינס.

טומהוק הוציאה עד כה ארבעה אלבומים. הלהקה הופיעה במדינות רבות, לרוב כמופע המרכזי, אך לעיתים גם כלהקת חימום של להקות כגון טול. האלבום הראשון הוא אלבום קונספט המתעד פסיכולוגיה של רוצח סדרתי.

==דיסקוגרפיה==
*2001 – Tomahawk
*2004 – Mit Gas
*2007 – Anonymous
*2013 – Oddfellows

==קישורים חיצוניים==

* 

* 
* 

קטגוריה:להקות רוק אמריקאיות
קטגוריה:להקות מטאל אלטרנטיבי
קטגוריה:להקות רוק אלטרנטיבי
קטגוריה:סופרגרופ
אגוסטין באריוס

אגוסטין פיו באריוס (ספרדית: Agustín Pío Barrios; 23 במאי 1885 – 7 באוגוסט 1944), המכונה גם Agustín Barrios Mangoré, גיטריסט פרגוואי.

== ביוגרפיה ==
באריוס נולד בסן חואן באוטיסטה שבפרגוואי. הוא למד לנגן טכניקות מיוחדות ממורו גוסטבו סוסה אסקלדה. החל משנת 1910 ניגן באריוס בקונצרטים בארגנטינה, ברזיל, צ'ילה, אורוגוואי, מקסיקו וקובה, והיה הגיטריסט הדרום אמריקאי הראשון אשר זכה להצלחה גם באירופה:
ב- 1934 הופיע בבריסל שבבלגיה ומאוחר יותר גם בגרמניה וספרד שם זכה להצלחה רבה ותשבחות מהביקורות. ב-1936 שב באריוס לדרום אמריקה.

באריוס נחשב לאחד המלחינים הגדולים לגיטרה קלאסית מדרום אמריקה. בין יצירותיו ניתן למנות את: La Catedral, An Alm for the Love of God, Maxixe, A mi madre, אשר הושפעו רבות מאמונתו הדתית. כמו כן כתב באריוס אופוסים וואלסים רבים.
אגוסטין באריוס נפטר ב-1944 בסן סלבדור.

==קישורים חיצוניים==

* [http://www.cybozone.com/fg/jeong.html אוגוסטין באריוס: ההשפעה הדתית והפולקלוריסטית מאחורי יצירותיו]

קטגוריה:מלחינים
קטגוריה:גיטריסטים קלאסיים
קטגוריה:מוזיקאים פרגוואים
קטגוריה:ילידי 1885

קטגוריה:נפטרים ב-1944
גמילה

גמילה היא תהליך של השתחררות מתלות בסוג כלשהו של התמכרות או הרגל, כגון גמילה מעישון או גמילה מחיתולים.

תהליך הגמילה נעשה באמצעות הפסקה מוחלטת של ההתמכרות או בירידה הדרגתית בשימוש בגורם התלות עד למצב בו האדם אינו תלוי בו יותר.

==תסמיני גמילה מהתמכרות גופנית==
לאחר שהגוף פיתח מנגנוני פיצוי היוצרים מצב של סבילות עבור חומר מסוים, היעדרו של החומר מפסיק את השפעתו בעוד שמנגנוני הפיצוי ממשיכים לפעול לבדם.
בגלל שבמצב זה מנגנוני ההומיאוסטזיס פועלים ללא התנגדות ומורגשים ביתר שאת, הפסקה מוחלטת של נטילת החומרים הממכרים עלולה לגרור אחריה תסמינים של היפוך השפעה.

תסמיני הגמילה עשויים להיות גופניים או נפשיים ובדרך כלל גופניים ונפשיים גם יחד. משך זמן הגמילה יכול להימשך בין מספר ימים ועד מעבר לשנה ותלוי בסוג הסם ובמנגנוני הפעילות שלו.

==ראו גם==
* גמילה מאלכוהול – תהליך הפסקת הצריכה של משקאות משכרים
** תסמונת גמילה מאלכוהול
* גמילה מחיתולים – תהליך שבו מאמנים פעוטות לעשות את הצרכים באסלה או בסיר פלסטיק קטן דמוי סיר לילה, על מנת שיחדלו להשתמש בחיתולים
* גמילה מסמים – תהליך הפסקת ההתמכרות לסמים פסיכואקטיביים או לתרופות ממכרות
* גמילה מעישון – תהליך הפסקת העישון
* גמילה ממסכים – תהליך הפסקה של הרגלי צפייה ממושכת בלתי נשלטת במסך

== קישורים חיצוניים ==

==הערות שוליים==

*
קטגוריה:ערכים שבהם תבנית בריטניקה אינה מתאימה
קטגוריה:התמכרות
פלוריאנו פיישוטו

פלוריאנו ויירה פֶּיישוֹטוֹ (; 30 באפריל 1839 - 29 ביוני 1895) הנשיא השני של ברזיל.

==שנותיו הראשונות==
פלוריאנו נולד בחוות גידול קני סוכר באיפיוקה שליד מסייאו במדינת אלגואס להורים עניים עם עשרה ילדים. הוא גדל אצל דודו שהיה בעל אמצעים ומעורב יותר בפוליטיקה המקומית. לאחר סיום בית הספר הוא התגייס לצבא לגדוד של חיל רגלים. בשנת 1861 הוא הוסמך לקצין תותחנים ונשלח ללימודים באקדמיה צבאית שבה הוא התבלט כבעל כוח רב מצד אחד, ובאהבתו לציור נופים מצד שני. בשנת 1865 הוא פיקד על יחידה קטנה שנשלחה לשמור על נהר אסטרטגי במלחמת הברית המשולשת ומנע בהצלחה מכוחות האויב שמשני צדי הנהר להתאחד. פלוריאנו זכה בעקבות הצלחתו לקידום ובמבצעים נוספים במערכה נגד פראגוואי נודע כמפקד אמיץ וקר רוח שלא היסס לעמוד מול אש האויב. לאחר שלוש שנים בחזית פרגוואי, עם מותו של קרלוס אנטוניו לופז, שב פלוריאנו לברזיל כשהוא נושא בדרגת סגן-אלוף.

פלוריאנו המשיך לשאת תפקידים בירוקרטיים שונים מטעם השלטון המרכזי, ונשא לאשה את בת דודו. הוא ככל הנראה תמך בסתר בתנועה לחיסול העבדות וזכה בעקבות זאת לאות כבוד מטעם אגודה של מתנגדי העבדות.

בשנת 1884 מונה פלוריאנו לנשיא מדינת מאטו גרוסו. בתפקידו זה הוא הפעיל נגד ילידי דרום אמריקה יד קשה. הא גם הצטרף למפלגה הליברלית ונהיה פעיל בתנועה לחיסול העבדות.

==הבחירות וירושת משרת הנשיא==
פלוריאנו פיישוטו היה גנרל בצבא, עת נבחר להיות סגן נשיא ברזיל ב-1891. מאוחר יותר, כאשר התפטר נשיאה הראשון של ברזיל, גנרל דאודורו דה פונסקה, ירש פיישוטו את משרת הנשיא. הוא נכנס לתפקיד בתקופה קשה יחסית לרפובליקה הצעירה ברזיל. כניסתו לוותה במחאה, שכן היא עמדה בסתירה לחוקת ברזיל באותה עת. לפי סעיף 42 בחוקה, במקרה והנשיא המכהן מתפטר מתפקידו, סגנו יוכל לתפוס את משרת הנשיא אך ורק אם מחצית מתקופת הכהונה של הנשיא הושלמה. פונסקה, הנשיא הראשון, אכן השלים מחצית מכהונתו, ולכן פיישוטו ירש שלא באופן חוקי את התפקיד, נטען.

פלוריאנו פיישוטו דיכא מרד של קצינים מהצי הימי הברזילאי כנגדו בשנת 1893, וכן גבר על תנועה צבאית שהסיתה נגדו במדינת ריו גראנדה דו סול. תקופת כהונתו אופיינה בהגברת ריכוזיות המשטר והלאומניות.

==מורשת==
פיישוטו לעיתים מכונה כ"ממזג הרפובליקה" או "גנרל הברזל". הוא סיים את כהונתו ב-15 בנובמבר 1894. למרות חוסר הפופולריות שלו, גנרל הברזל היה אחראי לגיבושה של ממשלה רפובליקנית חדשה.

==קישורים חיצוניים==

* [http://www.presidencia.gov.br/info_historicas/galeria_pres/galfloriano/galfloriano/integrapresidente_view פלוריאנו פיישוטו] באתר הרשמי של משרד הנשיאות הברזילאי (בפורטוגזית)
* 
<div class="mw-content-ltr">
* [http://books.google.com/books?id=O26rAAAAIAAJ Jose M. Bello, History of Modern Brazil 1888 to 1964 , Stanford University Press, 1966], pages 89–106
</div>

קטגוריה:ערכים שבהם תבנית בריטניקה אינה מתאימה
קטגוריה:נשיאי ברזיל
קטגוריה:סגני נשיאי ברזיל
קטגוריה:מרשלים ברזילאים
קטגוריה:אישים שהונצחו בשטרות כסף ברזילאיים
קטגוריה:ברזילאים שנולדו ב-1839
קטגוריה:נפטרים ב-1895
פאהארי

פאהארי (Pahari וגם Pahaari) היא שפה המדוברת בצפון הודו. אחת משתי השפות הרשמיות בהימאצ'ל פרדש, ומדוברת גם באוטר פרדש, פנג'אב, וכן בנפאל ופקיסטן. כוללת מגוון ניבים. הפירוש המילולי של המילה פאהאר בשפת פאהארי הוא "הר", להזכיר את מקום היווצרות השפה – הרי ההימלאיה, בהינדי ובשפות אחרות המדוברות בהודו פירוש המילה פאהארי הוא "שפת אנשי ההרים".

השפה מחולקת לשלושה ניבים עיקריים, המזרחי שבנפאל, המרכזי באוטר פרדש והמערבי בהימאצ'ל פרדש.

==קישורים חיצוניים==
*[http://www.proel.org/mundo/pahari.htm הסבר בספרדית]
* 

קטגוריה:שפות הודו-איראניות
קטגוריה:הימאצ'ל פרדש
אבולוציה מתכנסת

עצמות הכנף של [[פטרוזאור, עטלף וציפור - שלושה יצורים שהתפתחה אצלם בנפרד תעופה. עצמות האצבע של הפטרוזאורים בולטות מחוץ לרקמת העור שלהם. עצם הבוהן של העטלף בולטת אך נפרדת משלוש העצמות המחזיקות את הכנף שהתארכו ועצמות העופות אינן בולטות מעל הנוצות והאצבעות נעלמו.]]
הדמיון הפיזי (בצורת ה[[מקור והממדים) וההתנהגותי (אופן התעופה והתזונה) הרב בין הקוליברי הנראה למעלה והצופית הנראית למטה מקורו באבולוציה מתכנסת]]
נדל (מרבי-רגל) למטה כדורית שהתפתחה מיצור דמוי שרימפס (סרטנאים)]]
אֵבוֹלוּצְיָה מִתְכַּנֶּסֶת היא התפתחות מאפיינים דומים באופן שטחי, אצל יצורים ממוצא שונה ובאופן בלתי תלוי זה בזה. אבולוציה מתכנסת נוצרת כאשר על יצורים שאינם קרובים זה לזה מבחינה סיסטמטית פועלים לחצי ברירה חזקים ודומים. ככל שסביבת החיים קיצונית יותר, וככל שחולף זמן רב יותר שבמהלכו חשופים היצורים לתנאי הסביבה הקשים, כך רב הסיכוי להיווצרות של התכנסות בתכונותיהם והן נעשות דומות. בעינוף נכללת האבולוציה המתכנסת תחת הגדרת ההומופלסיה.

אבולוציה מתכנסת נבדלת מאבולוציה מתבדרת, שבה מין מתפצל למינים שונים כשנוצרות בקבוצות שונות תכונות המתרחקות זו מזו עם הזמן.

סוג מסוים של התכנסות אבולוציונית היא התכנסות מורפולוגית, שבה צורת הגוף, או איברים מסוימים, של יצורים שונים נהיית דומה בשל לחצי ברירה דומים. לאיברים השונים ש"מתכנסים" ונהיים דומים בצורתם ותפקודם קוראים מבנים אנלוגיים, לעומת מבנים הומולוגיים שמוצאם זהה, אך בשל לחצי ברירה שונים, השתנו במהלך האבולוציה.

==דוגמאות לאבולוציה מתכנסת==
* בתנועה: שחייתם של הדגים, הלווייתנאים למינם, הפינגווינים, התחשאים והאיכתיוזאורים. מעופם של העופות, העטלפים והפטרוזאורים. גלישתם של הגלשנאים, של החרדון הדואה ושל הסנאים המעופפים.
*בתזונה: תזונת הצופיות, הקוליבריים וכמה פרושיים מצוף (וגם רחפניים). הזאב וזאב הכיס או האריה, התיילקוסמילוס ואריה הכיס כולם אוכלי בשר.
*בהגנה: הפנגולין והארמדיל שניהם מצטנפים להגנה. גירית הדבש, הבואשים וכמה גחניים פולטים כימיקלים חריפים להגנה. קוצים מאונקלים במטפסים ממשפחות צמחים שונות כמו ורד וקיסוסית.
*באיברים וגפיים: הנחשים ולטאות כמו קמטן החורש איבדו את הגפיים. לטוקאן ולקלאו מקורים ארוכים ועבים.
*חלבונים: מנגנון הפעולה של חלבונים רבים מבוסס על שלשה קטליטית של חומצות אמינו המורכבת מנוקלאופיל, חומצה ובסיס.
*בהתנהגות: דגים אמפיביים יוצאים מהמים. העכבישים וכמה תולעים מקבוצת נושאי ציפורניים מייצרים דבק התופס את טרפם.
**אלקיים ופינגווינים דומים בהתנהגותם ובמראה החיצוני שלהם.
*פלורת מעיים: במחקר נמצא כי ישנה אבולוציה מתכנסת של חיידקי (פפטוסטרפטוקוקוס) המעיים הנמצאים בפלורה של המעיים של עטלפי ערפד ותת מין של פרוש קרקעי חד-מקור. החיידקים מסייעים לשני המינים לעכל נתרן וברזל הנמצא בדם.

== ראו גם ==
*אבולוציה מתבדרת
*List of examples of convergent evolution

==קישורים חיצוניים==

==הערות שוליים==

קטגוריה:אבולוציה
מונוגמיה

חתונתם. המונוגמיה היא הדרך המקובלת היום במרבית המדינות.]]
מונוגַמיה (מיוונית – מוֹנוֹ = יחיד, גַמוֹס = נישואין) היא מערכת יחסים זוגית בין שני בני אדם השומרים אמונים לבן זוג אחד בלבד. המצב ההפוך בו ליחיד ישנם מספר פרטנרים נקרא פוליגמיה.

מונוגמיה מתבטאת בין היתר גם בצורה רשמית, בה בני זוג נרשמים כנשואים או ידועים בציבור. המונוגמיה היא צורת התא המשפחתי המקובלת כיום והייתה מקובלת גם בעבר ברוב החברות והתרבויות בעולם. לעיתים מדובר במונוגמיה סדרתית: מצב שבו אין לאדם יותר מפרטנר אחד ליחסי מין בעת ובעונה אחת, אך יש לו יותר מפרטנר אחד לאורך החיים. בתרבויות המערביות מונוגמיה סדרתית הופכת להיות מקובלת יותר ויותר, במיוחד בשנות החיים שלפני הקמת תא משפחתי עם צאצאים, אך גם בשנים שלאחר מכן. במונוגמיה סדרתית מאבדים את היתרונות שבמונוגמיה שצוינו לעיל – לזכר האב לא מובטח כי הוא מגדל את צאצאיו ולנקבה לא מובטחת תמיכה בגידול הצאצאים. בכך עלולה המונוגמיה הסדרתית להפר את יציבות התא המשפחתי. כנגד זה, יתרון המונוגמיה הסדרתית הוא בכך שאפשר לבחור מעת לעת בני זוג שונים.

מונוגמיה בטבע קיימת בייחוד בקרב חלק מהעופות. המונוגמיה חשובה במיוחד אצל בעלי החיים שצאצאיהם דורשים זמן גידול ממושך – לנקבה מובטחת תמיכה בגידול הצאצאים ולזכר מובטח כי הוא מגדל את צאצאיו.

== ראו גם ==

* פוליגמיה
* מונוגמיה בבעלי חיים

== קישורים חיצוניים ==

* 
* 
* 
* 
* 

קטגוריה:משפחה
קטגוריה:נאמנות מינית
גלגל השמש (מתקן שעשועים)

גלגל השמש בלילה – מבט מכיוון מפרץ פרדייס.
גלגל השמש (באנגלית: Sun Wheel) הוא גלגל ענק המצוי בפארק השעשועים ההרפתקה הקליפורנית של דיסני באתר הנופש דיסנילנד שבקליפורניה.

שמו של המתקן מתבסס על דמות השמש המצוירת במרכז הגלגל – גלגל שנבנה בהשראת "גלגל הקסם" שהיה מצוי בקוני איילנד בשנת 1927. 
הייחוד של שני גלגלים אלה הוא שתאי הנוסעים אינם קבועים על היקף הגלגל אלא נוסעים על מסילות פנימה והחוצה בכוח התנועה הצנטרפוגלית של תנועת הגלגל הענק.

==נתוני המתקן==
* פתיחה: 8 בפברואר 2001 (עם פתיחת פארק ההרפתקה הקליפורנית של דיסני)
* מתכננים: וולט דיסני אימג'ינירינג וחברת אינטמין AG
* קוטר: 48 מטרים
* תאי נוסעים: 24: 16 תאים כתומים וסגולים המסוגלים לנוע, 8 תאים אדומים שאינם נעים. 
* משך הנסיעה במתקן: 9:00
* סוג המתקן: גלגל ענק

==קישורים חיצוניים==

* 
גלגל השמש – מבט ממפרץ פרדייס.

קטגוריה:דיסני: פארקי שעשועים
קטגוריה:ההרפתקה הקליפורנית של דיסני
קטגוריה:גלגלי ענק
שיחת צבים עם קראש

150px
שיחת צבים עם קראש (באנגלית: Turtle Talk with Crush) הוא מתקן בפארק השעשועים אפקוט באתר הנופש דיסניוורלד שבפלורידה וכן בפארק השעשועים ההרפתקה הקליפורנית של דיסני המצוי באתר הנופש דיסנילנד שבקליפורניה.

המתקן נפתח בביתן הימים החיים שבאפקוט בנובמבר 2004.

==תיאור המתקן==
המתקן תוכנן על ידי חברת וולט דיסני אמג'ינירינג בשיתוף עם חברת ההנפשה פיקסאר. המתקן כולל שיחה של הקהל עם הדמות קראש - הצב האוסטרלי המופיע בסרט של אולפני וולט דיסני וחברת פיקסאר - "מוצאים את נמו".

הטקסט של השיחה אינו קבוע מראש, והשיחה מתבצעת עם דמות ההנפשה המוקרנת על מסך וידאו הנראה כמו חלון של אקווריום. המתקן מופעל באמצעות מפעיל המנפיש את קראש ושולט בהנפשה וכן מדבב את הדמות ומשיב לשאלות הקהל.

קטגוריה:דיסני: פארקי שעשועים
קטגוריה:ההרפתקה הקליפורנית של דיסני
קטגוריה:אפקוט
קטגוריה:מוצאים את נמו
אוניברסיטת לוון

האוניברסיטה של לֵוֶון (Katholieke Universiteit Leuven או KUL) היא אוניברסיטה מודרנית שמושבה בעיר לוון שבפלנדריה (בלגיה). האוניברסיטה המודרנית נוסדה בעיר מכלן בשנת 1834 תחת השם האוניברסיטה הקתולית של מכלן ועברה לעיר לוון בשנת 1835 לאחר סגירתה של האוניברסיטה הלאומית של לוון. האוניברסיטה של לוון נחשבת לממשיכת דרכה האקדמית של האוניברסיטה העתיקה של לוון שפעלה בין השנים 1425–1797 והפסיקה לפעול לאחר העברת השליטה על השטח לידי צרפת במסגרת הסכם קמפו פורמיו. בשנת 1968 התפצלה האוניברסיטה לשתי אוניברסיטאות: פלמית וצרפתית, המזוהות עם הקבוצות האתניות המרכזיות בבלגיה. האוניברסיטה הפלמית נשארה במקום מושבה בלוון והאוניברסיטה הצרפתית עברה ללוון החדשה שבוולוניה. האוניברסיטה חסרה בוועידת בתי הספר האירופיים לחינוך ומחקר הנדסי מתקדם, בגילדת האוניברסיטאות האירופאיות עתירות המחקר ובקבוצת קוימברה.

==היסטוריה==

האוניברסיטה הישנה של לוון הוקמה בשנת 1425 על פי בקשתו של יוהאן הרביעי, דוכס ברבנט לבית ולואה מהאפיפיור מרטינוס החמישי. האפיפיור נעתר לבקשה, והנפיק ב-9 בדצמבר 1425 בולה אפיפיורית המורה על הקמת מוסד ללימודים גבוהים. שפת הלימוד באוניברסיטה העתיקה הייתה לטינית והזרם המרכזי בה היה יאנסניזם. גדולתה של האוניברסיטה באה לה, בין היתר, בעקבות חברי הסגל החשובים שלה וביניהם אדריאן פלוריץ דדל (לימים האפיפיור אדריאנוס השישי), ארסמוס מרוטרדם, חואן לואיס ויוס, אנדריאס וסאליוס וגרארדוס מרקטור.

בשנת 1797, במסגרת הסכם קמפו פורמיו שחתם את מלחמת הקואליציה הראשונה, הועברה השליטה על השטח לממשלת צרפת. בעקבות חוק צרפתי מאותה תקופה שקבע איסור על קיום אוניברסיטאות בשטחה של צרפת, נסגרה האוניברסיטה ב-25 באוקטובר 1797. רכושה של האוניברסיטה וספריה הועברו ל-École centrale, שנחשב ליורשה המשפטי של האוניברסיטה. ה-École centrale נסגר בשנת 1802.

ספריית האוניברסיטה נפגעה קשות בשתי מלחמות העולם. במהלך מלחמת העולם הראשונה, ב-25 באוגוסט 1914, שרפו הגרמנים את הספרייה, ובכך השמידו 300,000 ספרים (ביניהם כתבי יד עתיקים ונדירים). אחרי מלחמת העולם שוקמה הספרייה במאמץ בינלאומי, אך נפגעה שוב במלחמת העולם השנייה ורק 15,000 מ-900,000 הספרים שהיו בספרייה בין שתי מלחמות העולם שרדו את המלחמה.

בשנות ה-60 התקיימו בלוון מחאות של סטודנטים דוברי פלמית, אשר דרשו אוניברסיטה המלמדת בשפתם. ב-1968 פוצלה האוניברסיטה לשניים. האוניברסיטה הפלמית Katholieke Universiteit Leuven והאוניברסיטה דוברת הצרפתית, Université Catholique de Louvain (UCL), שמשכנה עבר ל"לוון החדשה" (Louvain-la-Neuve) בדרום בלגיה. גם הספרייה פוצלה: ספרים עם מספר סידורי אי-זוגי נותרו בלוון, והספרים עם המספר הזוגי עברו ללוון החדשה. למרות ההריסה והפיצול, קיימים כיום יותר מארבעה מיליון ספרים בשתי הספריות.

==בוגרים מפורסמים==
* אדריאן דדל - האפיפיור אדריאנוס השישי.
* ארסמוס מרוטרדם
* גרארדוס מרקטור
* קורנליוס יאנסן

==קישורים חיצוניים==

* 
* 

לוון
קטגוריה:אוניברסיטאות קתוליות
קטגוריה:לוון
קטגוריה:בלגיה: דת
קטגוריה:קבוצת קוימברה
קטגוריה:גילדת האוניברסיטאות האירופאיות עתירות המחקר
קטגוריה:ועידת בתי הספר האירופיים לחינוך ומחקר הנדסי מתקדם
סרגיי סחנובסקי

סרגיי סחנובסקי (נולד ב-15 במאי 1975) הוא מחליק אמנותי על הקרח ישראלי. זוכה מדליית ארד באליפות העולם (נאגנו 2002) ומקום שישי באולימפיאדת החורף (סולט לייק סיטי 2002) ביחד עם גלית חייט.

== ביוגרפיה ==
סחנובסקי הוא יליד מוסקבה, טרם עלייתו לישראל היה אלוף עולם לנוער עם יקטרינה סבירינה וגם בן זוגה של מרינה אניסינה, שזכתה במדליית זהב עבור צרפת באולימפיאדת סולט לייק סיטי (2002) ביחד עם גוונדל פזרה.

משנת 1995 סחנובסקי הוא בן זוגה של גלית חייט ועמה הגיע להשגים שונים ובהם: תשע פעמים זכה באליפות ישראל, מקום חמישי באליפות העולם (ניס 2000), מקום רביעי באליפות אירופה (טורינו 2005) והשיא מדליית ארד באליפות העולם בנאגנו בשנת 2002, המדליה הראשונה, והיחידה עד כה, של ישראל באליפות עולם בספורט החורף.

באולימפיאדת נאגנו (1998) סחנובסקי וחייט סיימו במקום ה-14, באולימפיאדת סולט לייק סיטי (2002) סיים הזוג במקום השישי ובאולימפיאדת טורינו (2006) סיים במקום ה-8, כאשר הניקוד שלהם נפגע עקב נפילה של חייט בריקוד החובה.

== קישורים חיצוניים ==

* [https://web.archive.org/web/20060421192046/http://www.ice-dance.com/cs/ אתר האינטרנט של סחנובסקי וחייט]

קטגוריה:מחליקים אמנותיים על קרח ישראלים
קטגוריה:ספורטאים אולימפיים ישראלים
קטגוריה:מחליקים אמנותיים על קרח באולימפיאדת נאגנו (1998)
קטגוריה:מחליקים אמנותיים על קרח באולימפיאדת סולט לייק סיטי (2002)
קטגוריה:מחליקים אמנותיים על קרח באולימפיאדת טורינו (2006)
קטגוריה:ישראלים שנולדו ב-1975
מריה אנה מוצרט

מריה אנה ולבורגה איגנציה מוצרט (בגרמנית: Maria Anna Walburga Ignatia Mozart; 30 ביולי 1751 - 29 באוקטובר 1829), שכונתה "נאנרל" מוצרט (Nannerl" Mozart"), הייתה מוזיקאית אוסטרית מפורסמת באירופה של המאה ה-18. אחותו הבכורה של וולפגנג אמדאוס מוצרט ובתה של אנה מריה מוצרט.

== חייה ==
כשהייתה בת שבע החל לאופולד מוצרט, האב, ללמד אותה לנגן בקלאוויר. בתחילה התגלה בה פוטנציאל של ילדת פלא. אביה לקח אותה יחד עם אחיה למסעות קונצרטים בערי אירופה, כמו וינה ופריז כדי לנצל את כישרונם. בראשית הדברים הייתה ידה על העליונה בקונצרטים אלה ושמה נודע כנגנית צ'מבלו ופסנתרנית מעולה, אך עם הזמן האפילו כישרונותיו של אחיה הצעיר על שלה אף כי הייתה מוזיקאית מחוננת בזכות עצמה, שנלוותה לעיתים קרובות אל וולפגנג במסעותיו, לא עשתה לה שם כמלחינה כיוון שכאישה לא זכתה לחינוך מוזיקאי כמו אחיה. וולפגנג חיבר אפוא יצירות רבות לפסנתר, בייחוד דואטים, שיאפשרו לאחותו לנגן יחד אתו. הוא כיבד את כישרונותיה והאמין ביכולתה להצליח כמורה למוזיקה או מבצעת בווינה, אוסטריה, אבל ההבטחה המוקדמת שהייתה בה לא התממשה מעולם במלואה.
מריה אנה מוצרט בסביבות 1785
וולפגנג מרד בסמכות אביו, במידה ידועה, אך היא המשיכה להתנהל בהתאם להדרכת האב. משום כך, כמו גם מחמת השקפות התקופה על נשים, החליט ליאופולד מוצרט להציב את אחיה במוקד פעילותו וכיעד לבתו הציב נישואים הולמים. כדי לוודא, שבתו תינשא לאדם "מכובד", דחה את בחירותיה ובחר בשבילה בשופט שלום עשיר, יוהאן בפטיסט פראנץ פון ברכטולד צו זוננבורג. נישואים אלה, יחד עם מרדנותו של אחיה ונישואיו עם קונסטנצה ובר, גרמו לריחוק בין השניים. אחרי מות האב, התחדש הקשר ביניהם, אבל השיחות היו רשמיות ועסקו בעיקר בענייני ירושה. חייה התמקדו בבעל שלא אהבה, בילד אחד ששרד בחיים ובקריירה של הוראה בעיר שלא סבלה (זלצבורג שבאוסטריה).

==לקריאה נוספת==
*The Other Mozart by Sharon Chmielarz
* ג'יין גלובר, "הנשים של מוצרט", 2005, עברית בהוצאת ידיעות אחרונות, 2007, תרגום: אביעד שטיר.

==קישורים חיצוניים==

* 

קטגוריה:ערכים שבהם תבנית בריטניקה אינה מתאימה
קטגוריה:ילידות 1751
קטגוריה:ילדי פלא במוזיקה קלאסית
קטגוריה:פסנתרנים אוסטרים
קטגוריה:נגני צ'מבלו
מריה אנה
קטגוריה:משפחת מוצרט
קטגוריה:מוזיקאים אוסטרים
קטגוריה:פסנתרניות
קטגוריה:נפטרות ב-1829
חוגון

החוגונים מאפשרים ל[[גלגלי הרכבת לעקוב אחר כיוון המסילה באופן מדויק יותר בעת מעבר בפניות]]
חוגון במוזיאון הרכבות ב[[אילינוי.]]
חוּגוֹן<ref></ref> (באנגלית: Bogie או Truck) הוא שלדת גלגלים וסרנים המחוברת לכלי רכב מסילתי כגון קרון או קטר. מטרת החוגון היא לייצב את הרכבת בצורה טובה ובטוחה יותר על המסילה, בעת פניות בסיבובים על מסילת הרכבת.

החוגון מאפשר סטיות קלות מבלי להסיט את הרכבת עצמה המונחת עליו. עם זאת, בקרונות משא שטוחים או קרונות משא סגורים אין חוגונים נפרדים מהקרון עצמו, כאשר הם למעשה בנויים כמקשה אחת עם הקרון כולו.
החוגון כולל חמישה מרכיבים עיקרים: סרנים, גלגלים, מרכב, מערכת קפיצים ומערכת בלמים.

החוגונים בנויים בצורה שבה יחידת הגלגלים, בעזרת מערכת הקפיצים, מהווה בולם זעזועים עבור מרכב הקרון המונח עליהם. החיבור בין החוגון לקרון עצמו הוא בצורת כיפה המתלבשת על כיפה נוספת בתחתית הקרון. מבנה זה מאפשר לחוגון לנוע בצורה חופשית בעת סיבובים על המסילה, ולבלום מכות וזעזועים כתוצאה ממכשולים על המסילה או עיוות המסילה.

יש חוגונים ממונעים שכוללים מנוע להנעת הרכבת. 

==קישורים חיצוניים==

* [https://web.archive.org/web/20070927202523/http://www.jrtr.net/jrtr18/pdf/f52_technology.pdf הסבר מפורט על מבנה ופעולת חוגון (באנגלית)]
* [http://www.rail.co.il/HE/image_gallery/Documents/sound_gallery/TRAIN%20-%20ELECTRIC-%20PASS01.mp3 הקלטה של חוגונים חוצים פסים], מתוך אתר רכבת ישראל

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:ציוד רכבות נייד
סוקצסיה (אקולוגיה)

שדה [[לבה ובו דרך וצמחייה פולשת. התמונה צולמה באי רנגיטוטו, אוקלנד, ניו זילנד, שנוצר לפני כ-600 שנה בהתפרצות געשית.]]
סוּקְצֶסְיָה (בעברית מַעֲקוֹבֶת; באנגלית: Succession) היא המהלך הטבעי של חילוף החברות בטבע, מחברת החלוץ ועד לחברת השיא. הסוקצסיה היא תהליך הדרגתי בו אט אט מתחלפות החברות (טור סוקצסיוני), החל מחברה ירודה ומהירת התפתחות (חברת החלוץ הראשונית שהגיעה לבית הגידול, כגון: צמחים חד שנתיים וחרקים שונים) ועד לחברות המפותחות ביותר ומן הסתם גם האטיות ביותר בהתפתחותן וברבייתן (חברת השיא שכוללת אורגניזמים כגון עצים רחבי עלים ובעלי חיים שונים). חברת החלוף היא מעין שלב ביניים בין חברת החלוץ לחברת השיא. הסוקצסיה נעצרת כשהחברה השלטת במקום היא חברת השיא, הנקראת חברת קלימקס.

המודל המלא לסוקצסיה הוא מודל ובו חברת החלוץ מתיישבת במדבר שבו המים אינם זמינים לצמחים בשל חלחולם המהיר למי התהום (דרך הרווחים הגדולים שבין גרגירי הקוורץ ושברי הצדפות), חברת החלוץ מייצבת מעט מאוד את הקרקע, אך מספקת מזון ומחסה לחרקים קטנים. לאחר שהקרקע מעט מיוצבת וישנם חרקים ממינים שונים, מגיעים צמחים מפותחים יותר שמייצבים את הקרקע באמצעות שורשיהם באופן טוב יותר. בעקבות החרקים מגיעים מכרסמים קטנים. בכל פעם שהקרקע מיוצבת יותר, מגיעים צמחים מפותחים יותר ובעלי חיים שהם הטורפים הטבעיים של בעלי החיים שנמצאים כבר בבית הגידול. חברת החלוף היא חורש העשוי שיחים ובני שיח, האדמה כבר די מיוצבת, בבית הגידול נמצא מגוון רחב של בעלי חיים. בחברת השיא כבר יש יערות גשם (כמו האמזונאס, למשל), הקרקע מיוצבת ביותר ומתקיימת במקום מערכת אקולוגית שלמה הכוללת מגוון גדול של מיני בעלי חיים. במודל הסוקצסיה המלאה, חברת השיא מקיימת את כל יחסי הגומלין הקיימים, בין כל האורגניזמים הנמצאים בבית הגידול; זאת בניגוד לחברת החלוץ ולחברת החלוף שמקיימות רק חלק מיחסי הגומלין, בדרך לחברת השיא, בזמן שבית הגידול מתפתח.

מחקריו של פרדריק קלמנס תרמו רבות לפיתוח תאוריה זו.

==סוקצסיה ראשונית==
סוקצסיה ראשונית (Primary Succession) מתרחשת כאשר יצרנים (בדרך כלל צמחים) מיישבים בית גידול חדש בו לא היו יצרנים מעולם (למשל שטחי קרקע חדשים שנוצרו על משטחי לבה מהתפרצות געשית, שטחים של קרקעית ים שאך זה נחשפו או מקום שעבר הפרעה קיצונית (שרפה חזקה למשל) ואין בו שאריות חיות של צמחים). מקום כזה נקרא בית גידול ראשוני (Primary Habitat).

==סוקצסיה משנית==
סוקצסיה משנית (Secondary Succession) מתרחשת לאחר הפרעה במהלך הסוקצסיה במקום שבו היה קיים בית גידול קודם לכן (למשל הזרמת מים באזור צחיח, או שטח שנשרף), ויש בו שרידים חיים של צמחים או זרעים שלא נפגעו. שרידי צמחים אלה נמצאים במקום כבר מראשיתו של תהליך הסוקצסיה המתחיל לאחר ההפרעה, אפילו אם מקומם הטבעי הוא בשלבים המאוחרים של הסוקצסיה הראשונית במקום. סוקצסיה משנית, להבדיל מסוקצסיה ראשונית, נגישה יותר לתצפית על ידי אקולוגים, מכיוון שידוע למדענים היכן היא מתרחשת ומתי.

==קישורים חיצוניים==

* [http://www.wildisrael.com/content/סוקסציה-בפטריות סוקסציה בפטריות], באתר עמותת מן השדה
* 

קטגוריה:אקולוגיה
קטגוריה:אקולוגיה של צמחים
מיכאל רייסר

מיכאל (מיכה) רייסר (26 באפריל 1946 – 27 באוקטובר 1988) היה חבר הכנסת מטעם הליכוד.

==ביוגרפיה==
רייסר נולד וגדל בשכונת מחלול בתל אביב, במשפחה שרוח האצ"ל ותנועת החרות נשבה בה. הוא למד בבית החינוך ע"ש א"ד גורדון, ששכן בקרבת ביתו, והמשיך בגימנסיה שלווה. למד באוניברסיטת תל אביב לימודי עבודה וסוציולוגיה וכיהן כיו"ר אגודת הסטודנטים בה. היה ממנהיגי צעירי הליכוד ובעת המאבק בין המחנות בליכוד נמנה עם הפעילים הבולטים במחנה דוד לוי. בין כלל התפקידים שמילא היו סמנכ"ל משרד השיכון וראש אגף הארגון של תנועת החרות. כן היה מראשי מרכז הספורט הארצי של בית"ר.

בשנת 1981 נבחר לכנסת העשירית. בין תפקידיו: יושב ראש ועדת הכנסת וחבר בוועדת החינוך, התרבות והספורט. היה שותף להקמת ועדת נבנצל (לעניין שכר חברי הכנסת) וועדת טוניק (עבודות צדדיות של חברי כנסת). וב-1984 נבחר בשנית לכנסת ה-11.

מספר ימים לפני הבחירות לכנסת השתים עשרה, בשנת 1988, נסע רייסר לירושלים לצילום הקבוצתי של חברי הכנסת. בדרך סטה נהגו ממסלולו ורכבה של דליה איציק, אז יו"ר הסתדרות המורים בירושלים, התנגש בו בעוצמה וחצה את הרכב לשניים. איציק נפצעה קשה ואילו רייסר נפגע אנושות בתאונה, ולאחר יום נפטר.

מיכה רייסר היה נשוי ואב לבן ושתי בנות תאומות, איילת ושרון. שלושת ילדיו חזרו בתשובה לאחר מותו. בנו עורך הדין אלון רייסר, תושב מודיעין עילית, הוא יועצה המשפטי של חברת אקספון וליצן רפואי. על שמו של מיכה רייסר נקראים חטיבת ביניים בראשון לציון ו"מועדון היקב" בעיר, אצטדיון כדורגל בבאר שבע וכן רחובות בערים לוד ורמלה וגן שעשועים ברחוב רמז בנהריה.

==קישורים חיצוניים==
* 
* 
* , 

קטגוריה:חברי הכנסת מטעם הליכוד
קטגוריה:הרוגי תאונות דרכים בישראל
קטגוריה:בוגרי בית החינוך ע"ש א"ד גורדון
קטגוריה:בוגרי גימנסיה שלווה
קטגוריה:בוגרי אוניברסיטת תל אביב
קטגוריה:חברי הכנסת העשירית
קטגוריה:חברי הכנסת האחת עשרה
קטגוריה:אישים הקבורים בבית הקברות קריית שאול
קטגוריה:יושבי ראש ועדת הכנסת
קטגוריה:חברי כנסת שמתו במהלך כהונתם
קטגוריה:ישראלים שנולדו ב-1946
קטגוריה:ישראלים שנפטרו ב-1988
אוניגירי

אוֹניגירי (בהיראגאנה: お握り) או אוֹמוּסוּבּי (היראגאנה: おむすび) הוא מאכל יפני פופולרי.

האוניגירי עשוי אורז יפני עגול, מאותם הזנים המשמשים לסושי. זנים אלו מעט דביקים לאחר הבישול ולכן אידיאליים למנות אלו. את האוניגירי ניתן להגיש אורז בלבד, אך לרוב הוא ממולא במליות שונות כגון סלמון, טונה ושזיף יפני כבוש, ולרוב נעטף באצת נורי ונטבל ברוטב סויה.

בחנויות נוחות יפניות ניתן לקנות אוניגירי במגוון מליות, שם הוא נמכר באריזה מיוחדת שמפרידה את האצה מהאורז כדי למנוע התרככות שלה.

==ראו גם==
*סושי
*ספאם מוסובי
*ארנצ'יני

== קישורים חיצוניים ==
הוראות הכנה [https://youtu.be/t9zv-_5aOoo למתחילים]

קטגוריה:המטבח היפני
קטגוריה:מאכלי אורז
קטגוריה:כדורים
סלמנדרה

סלמנדרות שחורות]]
סלמנדרה (שם מדעי: Salamandra) הוא סוג דו-חיים במשפחת הסלמנדריים. בלשון עממית, חלק מהמינים בסוג זה נקראים גם 'סלמנדרת אש'. משמעות השם 'סלמנדרה' בפרסית הוא "בתוך אש". אולי בגלל צבעיהן העזים, הסלמנדרות נקשרו במיתולוגיה ל"יסוד" האש.

== מאפיינים ==
הסלמנדרה נפוצה באזורי מערב אסיה, אירופה וצפון אפריקה.

אורך גופן של סלמנדרות בוגרות מגיע עד לכ־30 ס"מ. הן בעלות בלוטת רעל הנמצאת בקדמת הגולגולת באזור העיניים, לשון מעוגלת וטורי שיניים בצורת האות הלטינית S.

מזונן של הסלמנדרות הבוגרות כולל חסרי חוליות רבים - חרקים, רבי רגל, תולעים, חשופיות ואיזופודים יבשתיים. הראשנים ניזונים מסרטנים ירודים, חלזונות (בעיקר שחריר הנחלים) וזחלי יתושים, ולכן הם משמשים כמדביר טבעי

== מיון ==
רשימת המינים כוללת:
*סלמנדרה מצויה (Salamandra infraimmaculata) נפוצה בצפון המזרח התיכון, ובטורקיה. אוכלוסיות מבודדות קיימות בצפון ארץ ישראל, בה המין מצוי בסכנת הכחדה, ומסמנות את גבול התפוצה הדרומי העולמי של מין זה. אוכלוסיית הכרמל היא אוכלוסייה מבודדת ורגישה והיא למעשה האוכלוסייה הדרומית בעולם ממין זה. נקראה בעבר סלמנדרה כתומה.
*סלמנדרת האש (Salamandra salamandra) נפוצה במרבית מרכז אירופה, מזרח אירופה ודרומה. בעבר המין הנפוץ בישראל שויך למין זה, אולם מחקר גנטי מצא שמדובר במינים נפרדים.
*סלמנדרה אפריקאית (Salamandra algira)
*סלמנדרה שחורה (Salamandra atra)
*סלמנדרה קורסיקנית (Salamandra corsica)
*סלמנדרה אלפינית (Salamandra lanzai)

בנוסף, קיימים מיני דו-חיים בקבוצת בעלי הזנב הקרויים בלשון עממית סלמנדרות, על אף שאינם שייכים למשפחת הסלמנדריים, לדוגמה סלמנדרת ענק סינית.

==ראו גם==
*סלמנדרה (מיתולוגיה)
*טריטון הפסים, השייך למשפחת הסלמנדריים

==קישורים חיצוניים ==

* 
* 
* 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1768
קטגוריה:טקסונים שתוארו בידי ג'וזפוס ניקולאוס לאורנטי
קטגוריה:סלמנדריים
אנבפטיזם

299x299 פיקסלים
289x289 פיקסלים
אַנַבָּפְּטִיזְם (ביוונית: ἀναβαπτισμός. בלטינית מודרנית: anabaptista, "טבילה מחודשת") היא תנועה נוצרית קיצונית הטוענת כי אין כל משמעות לטבילה בילדות כאשר הוא אינו מסוגל לעמוד על דעתו, ושהטבילה האמיתית היא טבילת מבוגרים המסוגלים לקבל על עצמם סקרמנט זה. מקורם ברפורמציה (הפרוטסטנטית) שעברה רדיקליזם .

הנוצרים-האנבפטיסטים פעלו בעיקר בגרמניה החל מהמאה ה-16. פירוש השם ana ביוונית הוא "מחדש" ו-baptist הוא "טובל" כלומר טבילה מחודשת. רעיונות התנועה הושפעו מהלהט הדתי של אותה תקופה, אשר חתר לחזרה לפשטות ולדבקות בכתבי הקודש כמקור יחיד להוראות הדת הנוצרית.

מתוך הכנסייה האנבפטיסטית צמחו הקווייקרים והבפטיזם באנגליה; האמיש, המנוניטים וההוטרים שמרוכזים היום בעיקר בארצות הברית, ועוד מספר כנסיות קטנות. כיום התנועה קיימת בעיקר בארצות הברית.

התנועה התפתחה בציריך שבשווייץ כאשר קונראד גרבל, פליקס מנץ וגאורג בלאורוק שהיו אנשי דת פרוטסטנטים, הגיעו למסקנה שאין טעם לטבול תינוקות, היות שהם עדיין לא מודעים למעשיהם ולכן אין בטקס משום קבלה מודעת של הנצרות.

הכנסייה הקתולית והרשויות התנגדו לאנבפטיסטים. הם נרדפו, נאסרו ורבים מהם אף הוצאו להורג. בציריך, למשל, רשויות הכנסייה הטביעו את האנבפטיסטים תושבי המקום, באישורו המלא של אולריך צווינגלי. השלטונות נקטו נגד האנבפטיסטים בחוק שנחקק נגד הדונאטיזם, קבוצה דתית שדגלה בגישה שנוצרים שהתכחשו לאמונתם צריכים לטבול מחדש, שכן טבילתם הראשונה בטלה, ובכך נמצא דמיון בין שתי הקבוצות. רובם הגדול של האנבפטסטים היו פסיביים, ולרוב לא התנגדו אקטיבית לרדיפות הקשות מצד השלטונות, אולם לאחר שנים של רדיפות קבוצות מסוימות מביניהם פנו לדרך אלימה.

מרטין לותר ומלנכתון, שהובילו באותה עת את הרפורמציה הפרוטסטנטית, תמכו ברדיפת האנבפטיסטים. לשיטתו של מלנכתון, גם את האנבפטיסטים ה"שקטים" היה צריך להשמיד משום שהתנגדו לסמכות המדינה.

הרעיון הצליח לרכוש לו מאמינים נוספים, ביניהם תומאס מונצר בגרמניה, בניקולסברג שבבוהמיה (כיום מיקולוב) הגרמני בלתזר הובמאייר ובהולנד היו אלו יוהאן מליידן ומלכיור הופמן .

האנבפטיזם נחשבת כאחת מן הכתות המשיחיות שביקשו לכפור בסמכותה המקובלת של הכנסייה, אף שבשל נטיותיה המשיחיות היא לא הצליחה לצבור תאוצה כפי שעשתה בהצלחה הנצרות הפרוטסטנטית.

==ראו גם==
* שלטון האנבפטיסטים במינסטר

==קישורים חיצוניים==

* 
* 

קטגוריה:נצרות פרוטסטנטית